***οι απαντήσεις των ασκήσεων***

 **1**. Θεωρώ ότι η συγκεκριμένη απόφαση ελήφθη προκειμένου και οι λιγότερο πλούσιοι άνθρωποι να καταπιάνονται με την πολιτική. Με αυτόν τον τρόπο όσοι έπρεπε να εργαστούν για να ζήσουν θα άφηναν για ορισμένες ημέρες την εργασία τους και θα ασχολούνταν με τις δημόσιες υποθέσεις. Έτσι, η αθηναϊκή δημοκρατία δεν απέκλειε κανέναν γνήσιο Αθηναίο πολίτη από τη συμμετοχή στα κοινά, αλλά αντιθέτως παρείχε σε όλους τη δυνατότητα ενεργού εμπλοκής με τις υποθέσεις της πόλης. Σε αντίθετη περίπτωση, θα συμμετείχαν μόνο οι εύποροι και όλοι οι άλλοι πολίτες θα προτιμούσαν την προσωπική τους εργασία. Σε έναν τέτοιο ενδεχόμενο, όμως, δεν θα ήταν δυνατόν να αναφερθούμε σε δημοκρατία, αλλά σε ολιγαρχία.

 **2.** Από όλα τα χαρακτηριστικά γνωρίσματα τα οποία ο Περικλής αποδίδει στην αρχαία Αθήνα, προσωπικά θα ήθελα να δω να εφαρμόζεται το τελευταίο. Η ιδέα της ψήφισης νόμων που προστατεύουν τα δικαιώματα όσων αδικούνται και πρωτίστως ο σεβασμός αυτών των νόμων νομίζω ότι είναι κάτι που θα πρέπει να χαρακτηρίζει κάθε σύγχρονη δημοκρατία. Άλλωστε, από την τήρηση αυτής της προϋπόθεσης αναδεικνύεται εάν ένα κράτος είναι πραγματικά δημοκρατικό, εάν μεριμνά για όσους βρίσκονται σε δύσκολη θέση και εάν επιδεικνύει έμπρακτο ενδιαφέρον για όσους υφίστανται αδικίες.

 **3.** Πιστεύω ότι έχετε άδικο. Κατ’ αρχάς δεν μπορούμε να κρίνουμε την αθηναϊκή δημοκρατία με τα μέτρα και τα σταθμά των σύγχρονων δημοκρατιών. Είναι μια άτοπη σύγκριση. Πέραν τούτου, οι δούλοι απολάμβαναν ορισμένα δικαιώματα στην αρχαία Αθήνα π.χ. εάν ένιωθαν ότι αδικούνται από τον κύριό τους μπορούσαν να προσφύγουν σε έναν ναό και να ζητήσουν να γίνουν δούλοι σε κάποιον άλλον καλύτερο Αθηναίο πολίτη. Εξάλλου, αρκετοί από αυτούς μπορούσαν να δημιουργήσουν μια μικρή περιουσία, ενώ όταν κάποιος ασκούσε βία σε έναν δούλο τον τιμωρούσαν.

 **4.** (***α***) Από τη μελέτη της ιστορικής πηγής αντιλαμβανόμαστε ότι η έλευση της δημοκρατίας έχει σταδιακώ τω τρόπω. Έτσι, οι πρώτες αναφορές σε δημοκρατικές πρακτικές γίνονται στα ομηρικά έπη, όπου διαβάζουμε για τη σύγκληση συνελεύσεων στις οποίες λαμβάνονται αποφάσεις. Πέραν τούτου, τα πολιτεύματα εναλλάσσονται για κάποιο χρονικό διάστημα μέχρι που να οδηγηθούμε στις αποφάσεις του Σόλωνα και του Κλεισθένη οι οποίες προλείαναν το έδαφος για τη δημοκρατία. Διαπιστώνουμε, συνεπώς, ότι η δημοκρατία προέκυψε κατόπιν μιας πολυετούς διαδικασίας.

 (***β***) Η βασική διαφορά ήταν η ύπαρξη νόμων στην ελληνική πλευρά και η απειλή της βίας από την άλλη. Οι Πέρσες υπάκουαν στον ηγέτη τους φοβούμενοι την άσκηση βίας από την πλευρά του, ενώ οι Έλληνες είχαν ως «αρχηγό» τον νόμο, τον οποίο τον είχαν ψηφίσει όλοι. Έτσι, φοβούμενοι της συνέπειες από τη μη τήρησή του φρόντιζαν να μην τον παραβιάζουν. Είναι πασιφανές ότι οι δύο αυτές νοοτροπίες απέχουν παρασάγγας η μία από την άλλη. Οι Έλληνες ήταν υπεύθυνοι πολίτες οι οποίοι είχαν ορίσει από μόνοι τους το τι είναι σωστό και τι άδικο και φρόντιζαν να τηρούν ό,τι οι ίδιοι είχαν ψηφίσει. Από την άλλη, οι Πέρσες ήταν στην πραγματικότητα υποτελείς στην αυθαίρετη βούληση ενός μονάρχη ο οποίος ουδέποτε ελέγχονταν. Με άλλα λόγια, από τη μια υπήρχε το πρότυπο του ελεύθερου ανθρώπου και από την άλλη του υπηκόου ενός απολυταρχικού καθεστώτος.

***οι οδηγίες προς τον/την εκπαιδευτικό***

 Σε αυτήν την ενότητα προσεγγίζουμε την αθηναϊκή δημοκρατία και τον τρόπο λειτουργίας της. Το σημερινό μάθημα αξιολογείται ως ιδιαιτέρως σημαντικό και γι’ αυτό συνιστάται η μελέτη όλων των πηγών. Το πολίτευμα της δημοκρατίας ούτε στις μέρες μας θεωρείται αυτονόητο, ενώ οι προβλέψεις οι οποίες είχαν γίνει από την αθηναϊκή δημοκρατία για τους ευρισκόμενους σε δυσχερή θέση ακόμη και σήμερα είναι δυνατόν να αποτελέσουν πρότυπο.

 Οι πηγές οι οποίες έχουν επιλεγεί εξυπηρετούν ποικίλους σκοπούς. Αρχικά, με την πρώτη πηγή αποβλέπουμε στο να μελετήσουμε το σταδιακό πέρασμα από τα προηγούμενα καθεστώτα και τις πρώτες εμφανίσεις δημοκρατικών στοιχείων στην καθιέρωση του πολιτεύματος στο οποίο ο δήμος άρχει. Παράλληλα, επιδιώκουμε να διερευνήσουμε τον τρόπο με τον οποίο το αθηναϊκό πολίτευμα στόχευε στην συμμετοχή όλων των ελεύθερων πολιτών στις λειτουργίες του, ενώ συγχρόνως καλούμε τους μαθητές να προσεγγίσουν κριτικά το κείμενο διερωτώμενοι τι θα συνέβαινε σε περίπτωση κατά την οποία δεν ίσχυε εκείνη η πρόβλεψη. Παραπλήσιο στόχο έχουμε παραθέτοντας και την επόμενη πηγή στην οποία αναδεικνύονται τα χαρακτηριστικά γνωρίσματα της αθηναϊκής δημοκρατίας, ενώ με το ερώτημα το οποίο την συνοδεύει καλούμε τους μαθητές και τις μαθήτριες – επιδεικνύοντας κριτική σκέψη – να επιλέξουν ένα χαρακτηριστικό γνώρισμα τα οποίο κατά την άποψή τους είναι άξιο μίμησης και από τα σύγχρονα κράτη.

 Εν συνεχεία, στρέφουμε την προσοχή μας στις πραγματικές διαστάσεις της δουλείας στην αρχαία Αθήνα και επιχειρούμε να δούμε τη θέση στην οποία οι δούλοι βρίσκονταν. Προκειμένου να απαντηθεί το τρίτο ερώτημα οι μαθητές και οι μαθήτριες θα πρέπει να αξιοποιήσουν και τις γνώσεις που έχουν από την περίληψη του μαθήματος. Ένας βασικός στόχος μας σε αυτή την περίπτωση είναι να διαπιστώσουμε ότι οι δούλοι στην Αθήνα είχαν ορισμένα – έστω και ισχνά – δικαιώματα. Ωστόσο, πρώτιστος στόχος είναι να δούμε – και σε αυτό αποβλέπουμε με την παράθεση ενός τμήματος μιας συνέντευξης της Ζακλίν ντε Ρομιγύ – ότι δεν είναι δυνατόν να συγκρίνουμε την αρχαία αθηναϊκή δημοκρατία με τα σύγχρονα κράτη τα οποία σχετικά πρόσφατα αποκήρυξαν τη δουλεία. Προς τούτοις, ας θυμηθούμε το καθεστώς του απαρτχάιντ που ίσχυσε μέχρι τα μέσα της δεκαετία του ’90 στη νότιο Αφρική, αλλά ας αναλογιστούμε και τις καταγγελίες που κατά καιρούς βλέπουν το φως της δημοσιότητας περί ύπαρξης δουλοκτητικού συστήματος σε διάφορα τριτοκοσμικά κράτη.

 Το φύλλο εργασίας ολοκληρώνεται με δύο πηγές σχετικές με τη σταδιακή έλευση της δημοκρατίας και το σεβασμό προς τους νόμους. Με την πηγή 4α μελετούμε τα πρώτα στοιχεία δημοκρατικότητας τα οποία εντοπίζονται στον Όμηρο, στον Σόλωνα και στον Κλεισθένη, ενώ με την επόμενη πηγή διερευνούμε ποιος πραγματικά ήρχε στους Έλληνες και ποιος στους Πέρσες. Μάλιστα με το ερώτημα 4β καλούμε τους μαθητές να αξιολογήσουν αυτά τα δύο αποκλίνοντα μεταξύ τους συστήματα και να διαπιστώσουν τη χαοτική διαφορά που υπήρχε ανάμεσα στους δύο τρόπους διακυβέρνησης.

 Με όλες αυτές τις διδακτικές ενέργειες μεθοδεύουμε την προσέγγισή μας στην αθηναϊκή δημοκρατία.